
Gyermekek nemének és életkorának meghatározása a beszédük alapján

Köznapi tapasztalataink és kutatások (pl. Lass–Davis 1976; Amir et al. 2012) is igazolják, hogy a beszélő neme, életkora, pszichikai és érzelmi állapota, illetve testalkata a beszéde alapján korlátozottan megbecsülhető. A felismerésben meghatározó akusztikai jellemző például az alaphangmagasság, a magánhangzó-formánsok, a beszédtempó, stb. Kutatásomban 5 és 10 éves gyermekek nemének és életkorának meghatározásával foglalkoztam a beszédük alapján. Mivel a gyermekeknél a beszédképző szervek (gége, toldalékcső) méretében életkorukból adódóan nincs különbség, felmerül a kérdés, hogy akusztikailag elkülöníthető-e a beszédük, és ha igen, mely jellemzők alapján. 14 óvodás és 14 iskolás gyermek beszédét elemeztem az alaphangmagasság és a magánhangzó-formánsok tekintetében, egy percepciós teszt segítségével. Az eredmények rámutattak, hogy 1. a gyermekek neme (átlagosan 77%-ban) és életkora (átlagosan 88%-ban) a beszéd alapján meghatározható; 2. az alaphangmagasság csak iskoláskorban válik dominánssá a nem meghatározásában; 3. a magánhangzó-formánsok az alsó és legalsó nyelvállású hangok esetében a nemek meghatározásában mindkét korcsoportban szerepet játszhatnak; 4. az életkor esetében az f0 alapvető fontosságú az észlelésben. A jelenlegi eredmények a beszélői profilalkotás területén szolgálhatnak adalékokkal, hozzájárulnak a nemek közötti különbségek beszédbeli megjelenésének megismeréséhez, ezáltal a beszéd- és beszélőfelismerő rendszerek fejlesztéshez.

